Antjie Krog ontvang Nederlandse literatuurprysAntjie Krog Foto: NB Uitgewers Die Suid-Afrikaanse digter Antjie Krog is aangewys as vanjaar se wenner van die gesogte Nederlandse Gouden Ganzenveer-skrywersprys. Dié aankondiging is Saterdag op die Nederlandse radioprogram De Taalstaat op NPO Radio 1 deur Gerdi Verbeet, voorsitter van die Stigting De Gouden Ganzenveer, gemaak. Verbeet is ook oudvoorsitter van die Nederlandse parlement. Krog word vereer vir haar bydrae tot die geskrewe en gedrukte Nederlandse taal deur haar Afrikaanse gedigte. “Ek is verbyster, ontroer en opgewonde oor die erkenning wat ek uit Nederland kry,” het Krog in ŉ telefoniese onderhoud met NPO Radio 1 gesê. “Die Nederlandse taal het baie vir my as Afrikaanse digter beteken. Die Nederlandse taal het my verryk.” Krog het ook gesê die prys kom op ŉ interessante tyd, aangesien die Afrikaanse taal “met rede bedreig voel”. Toekenners van Nederlandse literatuurpryse het die gewoonte om Afrikaanse literatuur as deel van die breër Nederlandse literatuur te beskou. Tussen 1972 en 1995 het die Afrikaanse digters Breyten Breytenbach en Elisabeth Eybers elk met drie belangrike pryse vir die Nederlandse literatuur weggestap. Die Gouden Ganzenveer-prys, wat bestaan uit ŉ egte goue gansveer, word in April vanjaar deur die Stigting De Gouden Ganzenveer aan Krog oorhandig.